તો આવા વખતે શું કરવું જોઈએ? તો સૌથી પહેલા એક ખેડૂતપુત્ર તરીકે મેં જે જોયેલું છે તેની વાત કરું તો, સામાન્યરીતે મુખ્ય પ્રોબ્લેમ મને લાગે છે તે એ છે કે ગામડાના ખેડૂતો પાકની લણણી કર્યા બાદ એને તરત જ વેચવા માટે બંધાયેલા છે. જો તેઓ આમ ન કરે તો અનાજ બગડી જવાની સંભાવના રહેલી હોય છે. ઘણીવાર તો વચેટિયા વેપારીઓ છેક ખેતરમાં આવીને ત્યાંથી જ સીધું અનાજ ખરીદી લેતા હોય છે. મોટાભાગના ગામડાના ખેડૂતો, જે ટેકનોલોજી અને સરકારની ગતિવિધિઓથી અજાણ હોય છે એમની અજ્ઞાનતાનો લાભ આ વચેટિયા વેપારીઓ લઇ જતા હોય છે. ટેકાના ભાવ કરતા પણ ખાસા ઓછા ભાવે એમનું અનાજ ખરીદી લે છે, અને ખેડૂતો પણ પોતાને ત્યાં સંગ્રહ કરી રાખવાના બદલે અનાજ જેમ બને તેમ જલ્દી વેચવાનું ઉચિત સમજે છે.